Document ID: 32005R1583

KOMISIJAS REGULA (EK) Nr. 1583/2005
(2005. gada 29. septembris)
par pastāvīga konkursa izsludināšanu Slovākijas intervences aģentūras pārziņā esošās kukurūzas tālākai pārdošanai Spānijas iekšējā tirgū
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1784/2003 par labības tirgus kopīgo organizāciju (1), un jo īpaši tās 6. pantu,
tā kā:
(1)
Komisijas 1993. gada 28. jūlija Regulā (EEK) Nr. 2131/93, ar ko paredz kārtību un nosacījumus, ar kādiem tiek pārdota intervences aģentūru pārziņā esošā labība (2), konkrēti noteikts, ka intervences aģentūru pārziņā esošā labība ir jāpārdod konkursa kārtībā par cenām, kas nerada tirgus traucējumus.
(2)
Lielā Spānijas teritorijas daļā klimatisku apstākļu dēļ 2005./2006. gada labības raža būs ievērojami mazāka. Šo apstākļu dēļ jau ir cēlušās cenas vietējā tirgū, tādējādi radot grūtības lopbarības piegādē par konkurējošām cenām.
(3)
Slovākijas rīcībā ir ievērojami intervences kukurūzas krājumi, kam grūti atrast noietu un kas tādēļ jāpārdod.
(4)
Ar Komisijas Regulu (EK) Nr. 1081/2005 (3) tika izsludināts pastāvīgs konkurss Slovākijas intervences aģentūras pārziņā esošās kukurūzas tālākai pārdošanai Spānijas tirgū; minētais konkurss ir noslēdzies 2005. gada 14. septembrī, taču daudzumi, ko darīja pieejamus saskaņā ar minēto regulu, netika izmantoti pilnībā, īpaši tādēļ, ka radās grūtības saistībā ar labības ievešanu Spānijas ostās.
(5)
Ņemot vērā ieilgušo situāciju tirgū un paredzamo pieprasījumu no uzņēmējiem, arī turpmāk Spānijas labības tirgū jānodrošina Slovākijas intervences aģentūras pārziņā esošo kukurūzas krājumu pieejamība tādā daudzumā, kāds noteikts iepriekšējā konkursā. Tādēļ jāparedz, ka labība Spānijā nav obligāti jāieved caur noteiktām jūras ostām.
(6)
Ņemot vērā situāciju Kopienas tirgū, ir jāparedz, ka šā konkursa pārvaldību nodrošina Komisija. Bez tam jāparedz piešķiršanas koeficients piedāvājumam, kurā noteiktā pārdošanas cena ir viszemākā.
(7)
Slovākijas intervences aģentūras paziņojumā Komisijai piedāvājumu iesniedzējiem jāpaliek anonīmiem.
(8)
Lai modernizētu pārvaldību, Komisijas pieprasītie dati jānosūta elektroniski.
(9)
Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
1. Slovākijas intervences aģentūra izsludina pastāvīgu konkursu tās pārziņā esošo 100 000 tonnu kukurūzas pārdošanai Kopienas tirgū.
2. Pārdodamā kukurūza jāpiegādā Spānijas tirgum.
2. pants
Šīs regulas 1. pantā paredzētās pārdošanas kārtība noteikta Regulā (EEK) Nr. 2131/93.
Tomēr, atkāpjoties no minētās regulas,
a)
piedāvājumus sagatavo, pamatojoties uz tās partijas faktisko kvalitāti, uz kuru tie attiecas;
b)
minimālo pārdošanas cenu nosaka tādu, kas nerada traucējumus labības tirgū, un katrā ziņā tādu, kas nav zemāka par intervences cenu.
3. pants
1. Atkāpjoties no Regulas (EEK) Nr. 2131/93 13. panta 4. punkta, piedāvājuma nodrošinājums ir 10 euro par tonnu.
2. Piedāvājumi ir spēkā tikai tad, ja tiem pievienota iesniedzēja rakstiska apņemšanās iesniegt nodrošinājumu 80 euro par tonnu apmērā ne vēlāk kā divas darba dienas pēc dienas, kad saņemts paziņojums par līguma slēgšanas tiesību piešķiršanu.
4. pants
1. Piedāvājumu iesniegšanas termiņš pirmajai konkursa daļai beidzas 2005. gada 5. oktobrī pulksten 15.00 (pēc Briseles laika).
Piedāvājumu iesniegšanas termiņš nākamajām konkursa daļām beidzas attiecīgās nedēļas trešdienā pulksten 15.00 (pēc Briseles laika), izņemot to nedēļu trešdienas, kurās konkurss nenotiks - 2005. gada 2. novembrī, 2005. gada 28. decembrī, 2006. gada 12. aprīlī, 2006. gada 24. maijā un 2006. gada 14. jūnijā.
Piedāvājumu iesniegšanas termiņš pēdējai konkursa daļai beidzas 2006. gada 28. jūnijā pulksten 15.00 (pēc Briseles laika).
2. Piedāvājumi jāiesniedz Slovākijas intervences aģentūrai, kuras adrese ir šāda:
Pôdohospodárska platobná agentúra
oddelenie obilnín a škrobu
Dobrovičova 12
SK-815 26 Bratislava
Tālrunis.: (421-2) 58 24 32 71
Fakss: (421-2) 58 24 33 62
5. pants
Divās stundās pēc piedāvājumu iesniegšanas termiņa beigām Slovākijas intervences aģentūra paziņo Komisijai par saņemtajiem piedāvājumiem. Šo paziņojumu nosūta elektroniski, ievērojot pielikumā norādīto paraugu.
6. pants
Saskaņā ar Regulas (EEK) Nr. 1784/2003 25. panta 2. punktā izklāstīto procedūru Komisija nosaka minimālo pārdošanas cenu vai nolemj nepieņemt saņemtos piedāvājumus. Ja piedāvājumus iesniedz par vienu un to pašu partiju un par kopējo daudzumu, kas pārsniedz pieejamo, katrai partijai var noteikt atsevišķu cenu.
Ja piedāvājumos minēta minimālā pārdošanas cena, Komisija, nosakot minimālo pārdošanas cenu, piedāvātajiem daudzumiem var noteikt sadales koeficientu.
7. pants
1. Šīs regulas 3. panta 1. punktā minēto nodrošinājumu atbrīvo pilnā mērā tiem daudzumiem:
a)
par kuriem piedāvājums nav pieņemts;
b)
par kuriem noteiktajā laikā ir samaksāta pārdošanas cena un ir iesniegts šīs regulas 3. panta 2. punktā minētais nodrošinājums.
2. Šīs regulas 3. panta 2. punktā minēto nodrošinājumu atbrīvo proporcionāli labības produktu daudzumiem, ko piegādā Spānijā. Apliecinājumu par katras partijas izkraušanu attiecīgajā ostā iesniedz saskaņā ar Komisijas Regulas (EEK) Nr. 3002/92 (4) noteikumiem. Ar kontroleksemplāru T5 jāapliecina, ka šīs regulas 1. panta 2. punkta nosacījumi ir tikuši ievēroti.
8. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 29. septembrī

Labels: 3
17
18